Diari Oficial de la Generalitat Valenciana


Sumari del DOGV 8245, del 01-03-2018 (2018/2015)

ORDRE 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica.
-----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2018/02/23/2/dof/vci/html**

### Dades del document

Número de DOGV
:   8245

Data del DOGV
:   01-03-2018

Secció del DOGV
:   I. DISPOSICIONS GENERALS

Número del document
:   2018/2015


Data del document
:   23-02-2018

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Ordre

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * legislació

ORDRE 2/2018, de 23 de febrer, de la Vicepresidència i Conselleria d'Igualtat i Polítiques Inclusives, per la qual s'estableixen les bases reguladores de la concessió dels premis de l'Institut Valencià de la Joventut (IVAJ) a la creació artística, científica i tècnica. [2018/2015]  
La Llei 15/2017, de 10 de novembre, de la Generalitat, de polítiques integrals de joventut, atribueix a l'Institut Valencià de la Joventut (d'ara endavant, IVAJ), entre altres funcions, les d'impulsar l'execució i la divulgació dels drets de les persones joves i de les polítiques integrals de joventut.  
No hi ha dubte que la creativitat és una de les potencialitats més grans de les persones, i que aquesta característica és encara més ressenyable en el col·lectiu de joves. La novetat de les seues idees aporta aire fresc a la societat actual i obri una finestra al pensament futur que conformarà la societat del demà, quan aquestes generacions arriben a la maduresa.  
El foment de la creativitat de la joventut valenciana ha impulsat l'aprovació d'aquesta ordre de bases que regula les condicions generals de concessió de premis en diversos camps, que comprenen l'art, la ciència i la tècnica. Seran les futures convocatòries les que especifiquen quina matèria en concret es premiarà i amb quina periodicitat. Així, sota aquestes bases, podran convocar-se premis a la creativitat en àmbits tan distints com l'art (pintura, escultura, ceràmica i arts sumptuàries, imatge i fotografia, cinema, literatura, teatre, arquitectura, moda, disseny?), innovació científica i investigació, i també el desenvolupament tècnic en tots els camps possibles.  
Atés que l'article 4.a de la Llei 38/2003, de 17 de novembre, general de subvencions, només exclou del seu àmbit d'aplicació els premis que s'atorguen sense la sol·licitud prèvia del beneficiari, mitjançant aquesta ordre s'estableixen les bases reguladores de la concessió de premis de l'IVAJ a la creació artística, científica i tècnica, d'acord amb el que estableix l'article 9.2 de l'esmentada llei, i el 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
Per tot això, en virtut de la competència atribuïda per l'article 165.1 de la Llei 1/2015 citada, en relació amb l'article 3 del Decret 7/2015, de 29 de juny, del president de la Generalitat, pel qual determina les conselleries en què s'organitza l'Administració de la Generalitat, i el Decret 152/2015, de 22 de setembre, del Consell, pel qual s'aprova el Reglament orgànic i funcional de la Vicepresidència i Conselleria d'Igualtat i Polítiques Inclusives,  
  
  
ORDENE  
  
Article 1. Objecte  
1. Per mitjà de la present ordre s'estableixen les bases reguladores de la concessió dels premis de l'IVAJ a la creació artística, científica i tècnica en qualsevol dels seus camps, extrem que es concretarà en les convocatòries corresponents.  
2. En cap cas no es podran premiar treballs que exalcen valors contraris als drets fonamentals de la persona. Tampoc no s'hi podran considerar aquells que fomenten el consum de qualsevol tipus de substància psicoactiva o comportaments addictius, o que reflectisquen valors contraris a la dignitat de la persona.  
  
Article 2. Premis  
1. Cada convocatòria determinarà la modalitat específica de creació que es pretén fomentar, i el contingut i el nombre de premis. Així mateix, especificarà si hi ha algun tipus de menció honorífica i si s'hi estableixen diferents categories.  
2. Els premis consistiran en una quantitat de diners. En tot cas, la quantia del tercer premi determinarà la de la resta, ja que l'import del segon serà el doble de la del tercer i la quantitat econòmica amb què es dotarà el primer triplicarà la del tercer premi. La convocatòria podrà especificar si es concedeixen diversos tercers premis.  
  
Article 3. Procediment de concessió  
El premi es concedirà per mitjà d'un procediment tramitat en règim de concurrència competitiva, el qual s'iniciarà d'ofici mitjançant convocatòria aprovada per resolució de la persona titular de la conselleria amb competències en joventut.  
  
Article 4. Participants  
1. Podran participar-hi persones físiques, individualment o en grup, que tinguen la consideració legal de jove i el domicili a la Comunitat Valenciana, o, si resideixen fora d'Espanya, l'últim domicili legal haja sigut en territori valencià.  
2. Així mateix, podran presentar-s'hi associacions i entitats prestadores de serveis a la joventut inscrites en el corresponent cens oficial, i també centres educatius.  
3. No podran ser beneficiaris dels premis aquells participants en què concórrega algun dels motius que recull l'article 13.2 de la Llei general de subvencions, ni els que hagen sigut condemnats per sentència ferma per qualsevol tipus de delicte amb violència o relacionat amb menors. Aquest requisit es justificarà mitjançant declaració responsable de la persona interessada.  
  
Article 5. Condicions tècniques de les obres  
Cada convocatòria determinarà les condicions tècniques de les obres i treballs que es preveja premiar.  
  
Article 6. Presentació de sol·licitud i de treballs  
1. Cada participant podrà presentar només un treball per convocatòria, excepte en els casos en què existisquen diferents modalitats dins d'una mateixa convocatòria. Aquesta limitació es mantindrà fins i tot si es participa a títol individual i, simultàniament, integrat en un grup. Per això, en cap cas, es podrà ser beneficiari de més d'un premi per modalitat convocada.  
2. La convocatòria podrà exigir que els treballs es presenten sota pseudònim per a preservar l'anonimat dels participants davant del jurat. Amb aquesta finalitat, la corresponent convocatòria concretarà el sistema de presentació.  
3. Quan es presente un grup haurà d'utilitzar un nom independent del dels seus components, els quals figuraran a continuació en la sol·licitud, excepte quan la convocatòria requerisca utilitzar l'instrument del paràgraf anterior.  
4. Les sol·licituds es formularan en els models i els terminis que determine la convocatòria corresponent.  
  
Article 7. Documentació que s'adjuntarà a les sol·licituds  
Junt amb la sol·licitud i, si és el cas, la documentació específica que determine la convocatòria, els participants hauran de presentar:  
1. Autorització expressa a l'òrgan convocant ?que es farà constar en la sol·licitud- perquè comprove les dades d'identitat de la persona sol·licitant per mitjà del Sistema de Verificació de Dades d'Identitat, de conformitat amb el Decret 165/2010, de 8 d'octubre, del Consell, pel qual s'estableixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic.  
No obstant això, si de la comprovació efectuada resulta alguna discordança amb les dades facilitades en la sol·licitud, qui instruïsca el procediment queda facultat per a realitzar les actuacions procedents per a aclarir-la.  
En cas contrari, la persona sol·licitant haurà d'aportar còpia compulsada o autentificada del document nacional d'identitat, el passaport o el número d'identificació d'estranger, segons siga procedent.  
2. Autorització expressa a l'òrgan convocant ?que es farà constar en la sol·licitud- perquè comprove les dades de domicili i residència de la persona sol·licitant, per mitjà del Sistema de Verificació de Dades de Residència, de conformitat amb el Decret 165/2010, de 8 d'octubre, del Consell.  
No obstant això, si la persona interessada no en presta el consentiment, ha modificat l'empadronament en els dos últims mesos, o si el domicili no consta en el Sistema de Verificació de Dades de Residència o el que hi figura és diferent del facilitat, haurà d'aportar original, o còpia compulsada o autentificada del certificat d'empadronament.  
3. Autorització expressa a l'òrgan convocant ?que es farà constar en la sol·licitud- perquè obtinga, de forma directa per mitjans telemàtics, l'acreditació que la persona sol·licitant es troba al corrent en el compliment de les seues obligacions tributàries amb l'Agència Estatal d'Administració Tributària, i amb la Hisenda de la Generalitat Valenciana i la Tresoreria General de la Seguretat Social, previstes en els articles 17 i 18 del Reglament de la Llei 38/2003, de 17 de novembre, general de subvencions, aprovat per Reial decret 887/2006, de 21 de juliol.  
  
No obstant això, si la persona sol·licitant no en presta l'autorització, haurà d'aportar certificats positius expedits per l'AEAT, per la conselleria amb competències en hisenda i per la Tresoreria General de la Seguretat Social que acrediten que es troba al corrent en el compliment de les seues obligacions fiscals i amb la Seguretat Social  
  
4. Declaració responsable en què es manifeste tant que no es concorre en cap de les circumstàncies assenyalades en l'article 13 de la Llei 38/2003, de 17 de novembre, general de subvencions, que prohibeixen resultar beneficiari de subvencions públiques, com que s'està al corrent del compliment de les obligacions de reintegrament, si és el cas, segons el model que establisca la convocatòria.  
5. Qualsevol altra documentació que, en funció de l'especificitat de la convocatòria, siga requerida. Especialment, si és el cas, la documentació acreditativa de la personalitat jurídica, la capacitat d'obrar i la representació de les associacions i altres persones jurídiques.  
  
Article 8. Termini i presentació de sol·licituds  
1. El termini de presentació començarà l'endemà de la publicació de la resolució de convocatòria en el Diari Oficial de la Generalitat Valenciana i finalitzarà en la data que s'hi indique.  
2. La sol·licitud de participar en la corresponent convocatòria, junt amb la documentació requerida, es presentarà preferentment en algun dels registres d'entrada de l'IVAJ, sense perjuí de les formes previstes en l'article 16.4 de la Llei 39/2015, d'1 d'octubre, del procediment administratiu comú de les administracions públiques. L'obra candidata al premi es presentarà, segons les seues característiques, en la manera que establisca la corresponent convocatòria.  
  
Article 9. Òrgans competents per a la tramitació i resolució del procediment  
1. La Direcció General de l'IVAJ serà l'òrgan competent per a tramitar la convocatòria i realitzar tots els tràmits de la instrucció del procediment corresponent.  
2. En la convocatòria es podrà delegar en un altre òrgan de l'IVAJ.  
3. La competència per a resoldre la convocatòria i totes les incidències que puguen sorgir en la tramitació correspon a la persona titular de la Direcció General de l'IVAJ.  
4. A aqueix mateix òrgan li correspon la facultat de dictar resolucions de desistiment en el cas que preveu l'article 68.1 de la Llei 39/2015, d'1 d'octubre, del procediment administratiu comú de les administracions públiques, d'acord amb l'article 21 de la mateixa llei. I s'hi podrà interposar potestativament recurs de reposició en contra davant de l'òrgan que les va dictar en el termini d'un mes comptat des de l'endemà de la seua notificació, o bé, directament, recurs contenciós administratiu davant dels jutjats contenciosos administratius competents, en el termini de dos mesos comptats des de l'endemà de la seua notificació. Tot això, de conformitat amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 8, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es crega oportuna.  
  
  
Article 10. Jurat  
1. En cada convocatòria es determinarà la constitució d'un jurat que examinarà els treballs presentats i elevarà una proposta a l'òrgan competent per a resoldre.  
2. El jurat estarà integrat pels càrrecs i membres següents:  
- Presidència: titular de l'Àrea de l'IVAJ o persona que la substituïsca.  
- Vocalies: almenys tres. Podran ser funcionaris de l'IVAJ, i també persones externes sempre que siguen especialistes en la matèria de reconegut prestigi.  
- Secretaria: una persona adscrita a l'IVAJ, amb veu però sense vot.  
3. La identitat de les persones que componen el jurat es farà pública en el web de l'IVAJ abans de l'expiració del termini de presentació de sol·licituds que figure en cada convocatòria.  
4. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió serà inapel·lable. Per a aquest acord n'hi ha prou amb majoria simple.  
5. Mitjançant un acord motivat el jurat podrà proposar deixar desert qualsevol dels premis.  
6. Una acta reflectirà, motivadament, els premis, els accèssits i, si és el cas, les mencions especials que s'atorguen a les obres presentades, i també si es proposa deixar desert algun dels premis.  
7. El jurat elevarà proposta de resolució a la persona competent per a resoldre, que serà vinculant.  
8. Amb caràcter previ a la resolució del procediment de concessió, l'òrgan instructor emetrà un informe en què conste que, de la informació que es troba en el seu poder, es desprén que les persones beneficiàries compleixen tots els requisits necessaris per a accedir als premis que estableixen els articles 165.2, apartat e, i 164, apartat f, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
9. La resolució de cada convocatòria, i també la seua notificació, tindrà lloc en el termini màxim de sis mesos comptadors des de la data de la seua publicació. Així mateix, la resolució, que es farà pública en el web de l'IVAJ i en el Diari Oficial de la Generalitat Valenciana, posarà fi a la via administrativa i podrà ser recorreguda potestativament en reposició o bé s'hi podrà plantejar directament recurs contenciós administratiu en contra, tal com estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10,14 i 46 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Article 11. Criteris per a l'atorgament dels premis  
1. Per a la concessió dels premis el jurat corresponent procedirà a valorar els treballs presentats i els puntuarà d'acord amb els criteris següents:  
a) Qualitat: fins a 10 punts.  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10.  
b) Innovació: fins a 10 punts.  
Molt baixa de 0 a 1, baixa de 2 a 3, mitjana de 4 a 6, alta de 7 a 8 i molt alta de 9 a 10.  
c) Valors que es transmeten: fins a 10 punts.  
Es tindran en compte els valors treballats en la creació, la reflexió que ha suposat per a la persona o grup participant en la convocatòria i la manera en què finalment es reflecteixen en l'obra presentada. Baixa de 0 a 3, mitjana 4 a 7 i alta de 8 a 10.  
d) Temàtica social que recull el treball: fins a 10 punts.  
El jurat analitzarà el contingut de l'obra, i si aborda i de quina manera una temàtica social del món actual. Baixa de 0 a 3, mitjana 4 a 7 i alta de 8 a 10.  
e) Treball en grup: fins a 10 punts.  
Serà puntuable l'elaboració col·laborativa, de 0 a 6 punts, i la composició mixta de l'equip 0 a 4 (4 si té una composició paritària).  
  
2. El criteri e del paràgraf anterior pot ser exclòs en la corresponent convocatòria per la naturalesa de les obres premiades, ja que l'autoria només pot ser d'una única persona, com ara tesis doctorals o altres obres artístiques, científiques o tècniques.  
  
Article 12. Justificació  
En compliment del que estableix l'article 165.2, lletra i de la Llei 1/2015, de 6 de febrer, d'hisenda pública, del sector públic instrumental i de subvencions de la Generalitat Valenciana, la resolució de concessió del premi comportarà la justificació de la subvenció rebuda.  
  
Article 13. Drets sobre les obres  
1. Els treballs premiats en cada convocatòria seran cedits pels autors i autores a l'lVAJ durant els cinc anys següents a la concessió del premi, el qual es reserva el dret de divulgar-los o de difondre'ls públicament i reproduir-los, en part o en totalment, sense que per això els autors, als quals se'ls reconeix la propietat intel·lectual de les obres, en meriten cap dret.  
2. La participació en la convocatòria implica la dita cessió, sense necessitat d'autorització posterior.  
3. Passat el dit termini, les obres premiades i/o les que hagen rebut qualsevol menció especial, es tornaran als seus autors.  
  
Article 14. Incompatibilitat amb altres premis o ajudes  
La concurrència a la convocatòria de qualsevol dels premis que regula la present ordre de bases és incompatible amb l'obtenció d'altres premis o ajudes pel mateix projecte.  
  
Article 15. No-subjecció a polítiques de competència  
Els premis regulats per mitjà d'aquesta ordre no cal que es notifiquen a la Comissió Europea, per no ajustar-se a allò que exigeix l'article 107.1 del Tractat de Funcionament de la Unió Europea, atés que, per la seua naturalesa, àmbit local d'actuació i limitat pressupost, no suposen un falsejament de la competència que afecte els intercanvis comercials entre estats membres.  
  
Article 16. Obligacions de transparència  
Els beneficiaris hauran de complir, en els casos previstos en l'article 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, les obligacions de transparència establides en la legislació bàsica.  
  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions que, del mateix rang o d'un rang inferior, s'oposen al que estableix aquesta ordre.  
  
  
DISPOSICIONS FINALS  
  
Primera. Autorització  
Se autoritza la Direcció General de l'IVAJ perquè, en l'àmbit de les seues competències, adopte les mesures necessàries per al desplegament i aplicació d'aquesta ordre.  
  
Segona. Incidència pressupostària  
La present ordre no té incidència pressupostària.  
  
Tercera. Vigència  
La present ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 23 de febrer de 2018  
  
La vicepresidenta del Consell  
i consellera d'Igualtat i Polítiques Inclusives,  
MÓNICA OLTRA JARQUE


Còpia Permalink ELI